Teroristički napad u Indiji
Indijske vlasti su saopštile da je u eksploziji ispred zgrade Vrhovnog suda u Nju Delhiju poginulo najmanje 11 osoba, a ranjeno 76
Policija je saopštila da je „bomba srednje jačine“ po svemu sudeći bila sakrivena u tašni pored glavnog ulaza u zgradu. Eksplozija se prolomila jutros, dok su ljudi okupljeni pred kapijom čekali da uđu u sud. , kaže očevidac Rahup Gupta. Indijski premijer Manmohan Sing, koji je u poseti Daki u Bangladešu, rekao je da njegova zemlja neće pokleknuti pred terorizmom. Nadležni kažu da još niko nije preuzeo odgovornost za napad. To je prvi veći teroristički napad u Indiji posle gotovo istovremene trostruke eksplozije bombi u indijskoj finansijskoj prestonici Mumbaju, u julu, u kojoj je poginulo dvadesetak ljudi. Još niko nije uhapšen ni u vezi sa tim eksplozijama, a vlast kaže da je istraga usmerena prema domaćoj ekstremističkoj organizaciji indijskih mudžahedina. Portparol Ujedinjenih nacija je saopštio da je generalni sekretar Ban Ki-mun izrazio solidarnost sa vladom i narodom u Indiji, istakavši da nema opravdanja za nasumične napade na civile. Portparolka američkog Državnog sekretarijata je takođe osudila napad i rekla da Sjedinjene Države stoje uz Indiju u suprotstavljanju globalnom terorizmu. Slične osude su izdali i lideri Francuske i Britanije.